CELEX: C2007/069/56
Language: da
Date: 2007-03-24 00:00:00
Title: Sag T-29/07: Sag anlagt den 9. februar 2007 — Lactalis Gestion Lait og Lactalis Investissements mod Rådet

24.3.2007   
            
            
               DA
            
            
               Den Europæiske Unions Tidende
            
            
               C 69/27
            
         Sag anlagt den 9. februar 2007 — Lactalis Gestion Lait og Lactalis Investissements mod Rådet
   (Sag T-29/07)
   (2007/C 69/56)
   Processprog: fransk
   Parter
   
      Sagsøgere: Lactalis Gestion Lait SNC og Lactalis Investissements SNC (Laval, Frankrig) (ved avocat A. Philippart)
   
      Sagsøgt: Rådet for Den Europæiske Union
   Sagsøgernes påstande
   
               —
            
            
               Det fastslås, at artikel 1, stk. 1, i direktiv 67/227/EØF med de præciseringer, der fremgår af fjerde betragtning, pålægger medlemsstaterne en forpligtelse til at afskaffe og erstatte de kumulative flerledsafgiftssystemer vedrørende omsætning, som fordrejer konkurrencen og hindrer samhandelen mellem medlemsstaterne.
            
         
               —
            
            
               Det fastslås, at artikel 1, stk. 3, i direktiv 67/227/EØF med de præciseringer, der fremgår af ottende betragtning, er til hinder for, at medlemsstaterne (gamle som nye) opretholder eller indfører vilkårlige foranstaltninger til udligning af omsætningsafgiften ved import og eksport i samhandelen mellem medlemsstaterne.
            
         
               —
            
            
               Det fastslås, at artikel 1 i første direktiv 67/227/EØF erstatter de kumulative flerledsafgiftordninger med det fælles merværdiafgiftssystem og at opretholdelse eller indførsel af kumulative flerledsafgiftsordninger, som fordrejer konkurrencen og hindrer samhandelen, herefter må være forbudt.
            
         
               —
            
            
               Det fastslås, at Rådets direktiv 2006/112/EF af 28. november 2006 om det fælles merværdiafgiftssystem, som ophæver første direktiv 67/227/EØF — bortset fra artikel 2, som definerer merværdiafgiftens kendetegn — i strid med det deri fastsatte formål giver et ufuldstændigt og forkert billede af den gældende lovgivning om merværdiafgift og er til skade for harmoniseringen af lovgivningerne vedrørende omsætningsafgifter.
            
         
               —
            
            
               Det fastslås, at Rådet har tilsidesat de mål, som er fastsat ved artikel 3 og 93 EF, og direkte og individuelt har berørt sagsøgernes interesser, idet det har udeladt enhver henvisning til forbuddet mod kumulative flerledsafgifter og således tilladt, at der opretholdes eller genindføres en merværdiafgift, som kan fordreje konkurrencen og hindre samhandelen mellem medlemsstaterne.
            
         
               —
            
            
               Artikel 411, stk. 1, i direktiv 2006/112/EF annulleres, for så vidt som denne bestemmelse ophæver fjerde og ottende betragtning og artikel 1, stk. 1 og 3, i Rådets direktiv 67/227/EF samt åbenbart tilsidesætter artikel 3 og 93 EF.
            
         
               —
            
            
               Rådet tilpligtes at betale de ikke-refunderbare sagsomkostninger, der er forbundet med den foreliggende sag.
            
         Søgsmålsgrunde og væsentligste argumenter
   Ved dette søgsmål har sagsøgerne nedlagt påstand om annullation af artikel 411, stk. 1, i Rådets direktiv 2006/112/EF af 28. november 2006 om det fælles merværdiafgiftssystem (1), for så vidt som bestemmelsen ophæver artikel 1, stk. 1 og 3, i Rådets første direktiv 67/227/EØF af 11. april 1967 om harmonisering af medlemsstaternes lovgivning om omsætningsafgifter (2), der foreskriver afskaffelse af og forbyder opretholdelsen eller indførelsen af kumulative flerledsafgifter.
   Sagsøgerne har gjort gældende, at Rådet med vedtagelsen af nævnte direktiv har tilsidesat de mål, der er omhandlet i EF-traktatens artikel 3 og 93, som fastsætter bestemmelser om harmonisering af medlemsstaternes lovgivning om omsætningsafgifter. De har tillige gjort gældende, at ophævelsen af direktiv 67/227/EØF ved direktiv 2006/112/EF anfægter princippet om forbud mod kumulative flerledsafgifter, der efter selve deres karakter ifølge sagsøgerne kan fordreje konkurrencevilkårene og hindre samhandelen mellem medlemsstaterne.
   
      (1)  EUT 2006, L 347, s. 1.
   
      (2)  EFT 1967, s. 12.